  Майя Бывальцева Иворъёсъя «Удмуртия» агентстволы 1-тӥ инвожое ӝыны ар тырмиз. 6 толэзь азьвыл, 1-тӥ толсуре 2015-тӥ арын, сайт ӟуч кылын ужаны кутскиз, нош 2016-тӥ арын 1-тӥ южтолэзьысен — удмурт кылын но. Иворъёсъя «Удмуртия» агентствоысь корреспондентъёс та дыр ӵоже 7 сюрслэсь трос материалъёс дасязы — вакчи иворъёс, статьяос, ужрад интыысь онлайн-трансляциос, видеороликъёс. Уй-нуналаз сайтын шорлыдын 25 ивор потэ. Со сяна, котькуд нунал нимаз ӧръёсъя ивортонъёсын тодматскыны луэ. Куартолэзе «Спецпроекты» ёзэт ужаны кутскиз. Али отын кык ӵектос, соос Вормон нуналлы но Удмуртиысь тунсыко интыослы сӥземын. Вань материалъёс туспуктэмъёсын, куд-огез видеороликъёсын мыно. Удмурт кылын бамаз али ӟуч кылысь берыктэм иворъёс тросгес. Лулчеберет, йӧскалык ужпумъёсъя вань выльёсыз но. Азьланяз соос тросгес но пӧртэмгес луозы. Сайт ужаны кутскыку, уй-нуналаз отчы 300 пала адями пыра вал, али 3 сюрслэсь трос. Иворъёсъя «Удмуртия» агентстволэн аккаунтъёсыз но группаосыз ваньмаз мерлыко вотэсъёсын вань (Вконтакте, Фейсбук, Одноклассники). Тодэ вайытом, иворъёсъя «Удмуртия» агентство — элькунын одӥгез тужгес егитэз иворъёсты вӧлмытӥсь ёзэс. Улосвыл кивалтэтлэн пуктэмезъя, со кылдытэмын 2015-тӥ арын гужем. Агентстволэн ужпумез — Удмурт элькунэз Россиын но дуннеын тодмамон карон но инвестициосты кыскыны луонлыкъёсты будэтонын юрттон. Тегъёс: Мерлык Ижкар СМИ Удмуртия праздникъёс  